**Fogalmi magyarázó és kitöltési útmutató fúróiszap esetében kitöltendő adatlaphoz**

**Alapfogalmak**

*Bányászati hulladék*: a bányászatról szóló 1993. évi XLVIII. törvény (továbbiakban: Bt.) szerint az ásványi nyersanyagok bányászata, tárolása és feldolgozása során keletkező hulladék, a nem közvetlenül ezen tevékenységekből származó hulladékok kivételével (Bt.49. § 43.).

A bányászati hulladékok kezelésével kapcsolatos irányadó jogszabály a bányászati hulladékok kezeléséről szóló 13/2022. (I. 28.) SZTFH rendelet (továbbiakban: Bhr.).

*Fúróiszap*: a hulladékjegyzékről szóló 72/2013. (VIII. 27.) VM rendelet (továbbiakban: VM rendelet) 2. melléklete az „ásványok kutatásából, bányászatából, kőfejtéséből, fizikai és kémiai kezeléséből származó hulladék” főcsoport egyik alcsoportjaként nevesíti (az ásványok bányászatából származó hulladék, a fémtartalmú ásványok fizikai és kémiai feldolgozásából származó hulladék, és a nemfémes ásványok fizikai és kémiai feldolgozásából származó hulladék mellett) a „fúróiszapok és egyéb fúrási hulladék" kategóriát. Azon belül hat hulladéktípust különít el, amelyek közül kettő – az olajtartalmú fúróiszap és hulladék, valamint a veszélyes anyagokat tartalmazó fúróiszap és egyéb hulladék – veszélyes hulladéknak minősül.

A bányászati hulladék lehet ***inert, veszélyes, illetve nem inert, nem veszélyes.***

* *Inert meddő/hulladék*. Az inert bányászati hulladék ismérvei a következők:
* a bányafelügyelet inert bányászati hulladékok listájában szerepel, vagy
* nem oldódó, nem széteső, nem öngyulladó, nem éghető; és
* szulfidkén tartalma ≤0,1%, vagy ≤1,0% ha a semlegesítési potenciálja ≥3; és
* nem tartalmaz veszélyes anyagokat vagy a környezetre és egészségre ártalmas elemeket (különösen As, Cd, Co, Cr, Cu, Hg, Mo, Ni, Pb, V és Zn) a 6/2009.(IV.14.) KvVM-EüM-FVM rendelet 1. és 2. melléklet „B” szennyezettségi határértékét elérően.
* *Veszélyes hulladék.* A veszélyes bányászati hulladékok minősítésére az általános hulladékokra vonatkozó módszer használandó, azaz a Hulladékgazdálkodásról szóló 2012. évi CLXXXV. tv. és a 72/2013. (VIII. 27.). VM rendelet rendelkezései irányadók.
*Nem inert, nem veszélyes meddő/hulladék.* Tekintettel arra, hogy minősítési módszer csak az inert és a veszélyes hulladékokra ismert, azaz, ha a hulladék egyikbe sem illik, akkor a hulladék a nem inert, nem veszélyes kategóriába tartozik.

A fúróiszapa mélyfúrásnál alkalmazott nagynyomású agyagos(bentonitos)-jellegű alapanyagra épülő és különböző adalékanyagokkal ellátott öblítőfolyadék. Fontosabb feladatai: kenés (súrlódáscsökkentés), hűtés, törmelékszállítás, állagmegtartás, póruselzárás, ellennyomás stb.). A kutatásra és a kitermelésre irányuló, jellemzően fluidumbányászati, földtani kutatási és geotermikus energia kinyerésére irányuló mélyfúrásoknál keletkező fúróiszapok bányászati hulladékok. Az Európai Hulladék Katalógus külön alfejezetet szentel a fúróiszapoknak (ld. 1. táblázat), ezek közül kettő veszélyes (olajbázisú és veszélyes anyagokat tartalmazó iszapok). Az egyedi minősítés a bányavállalkozó feladata. A vízgazdálkodási fúrások iszapja nem minősül bányászati hulladéknak. A fúróiszap tárolókat is bányászati hulladékkezelő létesítményeknek kell minősíteni a Bhr.-ben szereplő időkorláton túl.

*Furadék:* mintavételezésre nem került kőzettörmelék, melyeket fúrás közben a harántolt rétegből az öblítőáram bont meg és az öblítőközeg szállít a lyuk talpáról a felszínre; segítségével rekonstruálható a rétegsor, meghatározhatók egyes geológiai és kőzetfizikai paraméterek.

*Telephely:* a hulladékkezelő létesítmény (fúróiszap tároló) megnevezése és címe.

1. táblázat: A fúróiszapokra vonatkozó bányászati hulladékok taxatív listája azonosító kód szerint (VM rendelet).

|  |  |
| --- | --- |
| alcsoport szám | a hulladéktípus megnevezése |
|  01 05 |  fúróiszapok és egyéb fúrási hulladékok |
|  01 05 04 |  édesvíz diszperziós közegének fúrásából származó iszap és hulladék |
|  01 05 05\* |  olajtartalmú fúróiszap és hulladék |
|  01 05 06\* |  veszélyes anyagokat tartalmazó fúróiszap és egyéb hulladék |
|  01 05 07 |  baritot (bárium-szulfátot) tartalmazó fúróiszap és hulladék, amely különbözik a 01 05 05-től és a 01 05 06-tól |
|  01 05 08 |  klorid-tartalmú fúróiszap és hulladék, amely különbözik a 01 05 05-től és a 01 05 06-tól |
|  01 05 99 |  közelebbről nem meghatározott hulladék |

\*-al, a veszélyes hulladékok